Ámá dɨŋí̵ sɨŋí̵ tí̵gí̵áyí̵né nɨseaimɨxa warɨŋagɨ nánɨ wiyí̵né Gɨrikɨyí̵néranɨ , wiyí̵né Judayí̵néranɨ , ayí̵ ananɨrɨnɨ . Wiyí̵né iyí̵ sí̵mí̵ sí̵ó wákwínɨgí̵áyí̵néranɨ , mɨwákwínɨgí̵áyí̵néranɨ , ayí̵ enɨ ananɨrɨnɨ . Wiyí̵né émáyí̵néranɨ , kɨnɨxí̵yí̵néranɨ , ayí̵ enɨ ananɨrɨnɨ . Wiyí̵né xɨnáíwayí̵nénɨŋí̵ nimónɨro omɨŋí̵ wiiarɨgí̵áyí̵néranɨ , omɨŋí̵ wiipí̵rɨ nánɨ áxeŋwarí̵ minɨgí̵áyí̵néranɨ , ayí̵ enɨ ananɨrɨnɨ . Ná bɨnɨ xwé imónɨŋí̵pɨ , ayí̵ Kiraiso tí̵nɨ ikárɨnɨgí̵ápɨrɨnɨ . O nɨpimɨnɨ seáyɨ e wimónɨŋorɨnɨ . Pí pí ámá imónɨgí̵ápɨ omɨ dɨŋí̵ nɨwɨkwí̵roróná ananɨ o tí̵nɨ ikárɨnɨpaxí̵rɨnɨ .
